**A VÁCI HELYI VÁLASZTÁSI BIZOTTSÁG 159/2024. (V. 24.) SZÁMÚ HATÁROZATA**

A Váci Helyi Választási Bizottság a választási eljárásról szóló 2013. évi XXXVI. törvény 214.§ (1) bekezdésben meghatározott hatáskörében eljárva meghozta az alábbi

**határozatot:**

**A Váci Helyi Választási Bizottság Pósfai Andrea (2600 Vác, Borász u. 22.) kifogásolótól 2024. május 23. napján érkezett kifogást a választási eljárásról szóló 2013. évi XXXVI. törvény (a továbbiakban: Ve.) 215. § c) és d) pontja alapján érdemi vizsgálat nélküli elutasítja.**

A határozat ellen az ügyben érintett természetes és jogi személy, jogi személyiség nélküli szervezet jogszabálysértésre hivatkozással a Pest Vármegyei Területi Választási Bizottsághoz címzett, de a Váci Helyi Választási Bizottsághoz írásban (2600 Vác, Március 15. tér 11., (valasztas@varoshaza.vac.hu) benyújtandó fellebbezéssel élhet.

A fellebbezést úgy kell benyújtani, hogy az a jelen határozat közzétételétől, **2024. május 24. napjától számított 3 napon belül, de legkésőbb 2024. május 27-án 16.00 óráig** **megérkezzen**. A fenti határidő elmulasztása jogvesztő hatályú.

A fellebbezésnek tartalmaznia kell

- a kérelem Ve. 223.§ (3) bekezdés szerinti tartalmát,

- a kérelem benyújtójának nevét, lakcímét (székhelyét) és - ha a lakcímétől (székhelyétől) eltér - postai értesítési címét,

- a kérelem benyújtójának személyi azonosítóját, illetve ha a külföldön élő, magyarországi lakcímmel nem rendelkező választópolgár nem rendelkezik személyi azonosítóval, a személyazonosságát igazoló igazolványának típusát és számát, vagy jelölő szervezet vagy más szervezet esetében a bírósági nyilvántartásba-vételi számát.

A fellebbezés tartalmazhatja benyújtójának telefaxszámát vagy elektronikus levélcímét, illetve kézbesítési megbízottjának nevét és telefaxszámát vagy elektronikus levélcímét.

A fellebbezésben új tények és bizonyítékok is felhozhatók. A fellebbezés tárgyi illetékmentes.

**Indokolás:**

Pósfai Andrea (2600 Vác, Borász u. 22.) 2024. május 23-án 11 óra 12 perckor elektronikus levélben kifogást nyújtott be a HVB-hez, mely szerint az ügyfélkapus azonosítást követően igénybe vehető szolgáltatás segítségével tudomására jutott, hogy Kukri Aladár, a Vác Városért Választási Egyesület jelölő szervezet 10. számú egyéni választókerületi jelöltjére, valamint dr. Csereklye Krisztina, a Vác Városért Választási Egyesület jelölő szervezet polgármester jelöltjére ajánlást adott le. A kifogást benyújtó beadványában azt nyilatkozta, hogy fent megjelölt jelölt és szervezet részére nem adott le ajánlást és az ajánlóíveken szereplő ajánlás nem tőle származik. Álláspontja szerint fennáll alapos gyanúja annak, hogy az aláírásgyűjtő ívet kitöltő személy a Btk. 350.§-a szerint nevesített „választás rendje ellenni bűncselekményt” követte el azzal, hogy az /1/ d, pontja szerint az aláírásgyűjtő ívet jogosulatlanul aláírta.

Kifogásoló kérte, hogy a Bizottság vizsgálja meg az aláírásgyűjtő íveket és az ügyben a törvényes intézkedéseket tegye meg.

Kukri Aladár, a Vác Városért Választási Egyesület jelölő szervezet 10. EVK képviselő jelöltje 2024. április 18. napján igényelt ajánlóívet a helyi önkormányzati képviselők és polgármesterek 2024. június 9. napjára kitűzött választásán és kérte a nyilvántartásba vételét, melyről a HVB a 14/2024. (IV.22.) számú határozattal döntött és a jelöltet nyilvántartásba vette. A határozat ellen 2024. április 25-én 16 óráig jogorvoslati kérelem nem érkezett, így az jogerőssé vált.

Továbbá dr. Csereklye Krisztina, a Vác Városért Választási Egyesület jelölő szervezet polgármester jelöltje 2024. április 16. napján igényelt ajánlóívet a helyi önkormányzati képviselők és polgármesterek 2024. június 9. napjára kitűzött választásán és kérte a nyilvántartásba vételét, melyről a HVB a 19/2024. (IV.26.) számú határozattal döntött és a jelöltet nyilvántartásba vette. A határozat ellen 2024. április 29-én 16 óráig jogorvoslati kérelem nem érkezett, így az jogerőssé vált.

A választási eljárásról szóló 2013. évi XXXVI. törvény (a továbbiakban: Ve.) 208. § alapján a kifogást a választásra irányadó jogszabály, illetve a választás és a választási eljárás alapelveinek megsértésére (a továbbiakban együtt: jogszabálysértés) hivatkozással a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet nyújthat be.

A kifogást úgy kell benyújtani, hogy az legkésőbb a sérelmezett jogszabálysértés elkövetésétől számított harmadik napon megérkezzen a kifogás elbírálására hatáskörrel és illetékességgel rendelkező választási bizottsághoz. (Ve. 209. § (1) bekezdés)

A kifogást írásban lehet benyújtani és a Ve. 212.§ (2) bekezdés alapján tartalmaznia kell

a) a jogszabálysértés megjelölését,

b) a jogszabálysértés bizonyítékait és

c) a kifogás benyújtójának nevét, lakcímét (székhelyét),

d) a kifogás benyújtójának személyi azonosítóját, illetve ha a külföldön élő, magyarországi lakcímmel nem rendelkező választópolgár nem rendelkezik személyi azonosítóval, a személyazonosságát igazoló hatósági igazolványának típusát és számát, vagy jelölő szervezet vagy más szervezet esetében a bírósági nyilvántartásba vételi számát.

A választási bizottság a benyújtott kifogásról legkésőbb a beérkezésétől számított harmadik napon dönt. (Ve. 214.§)

A kifogás érdemi elbírálásának feltétele egyes alapvető körülmények vizsgálata. Ilyen körülmény, hogy a kifogást az arra jogosult nyújtsa be. A kifogás benyújtójának ebbéli minőségét a választási bizottságnak ellenőriznie kell. Szintén az érdemi elbírálás feltétele, hogy az határidőben érkezzen be a választási bizottsághoz. A kérelem benyújtására jogosultakat és a határidő számítását a fent ismertetett Ve. 208. és 209. §-a tartalmazza. Az érdemi elbíráláshoz a kifogásnak tartalmaznia kell a Ve. 212. § (2) bekezdésében foglalt alaki követelményeket is.

A Ve. 215. § szabályozza, hogy a kifogást érdemi vizsgálat nélkül el kell utasítani, ha

a) nem a 208. § szerinti jogosult nyújtotta be,

b) elkésett,

c) nem tartalmazza a 212. § (2) bekezdésében foglaltakat vagy

d) annak elbírálása nem tartozik egyik választási bizottság hatáskörébe sem.

A Ve. 218. § (1) kimondja, hogy a választási bizottság a kifogásról a rendelkezésére álló adatok alapján dönt.

A HVB megvizsgálta a benyújtott kifogást és megállapította, hogy a Ve. 212.§ (2) bekezdésben felsoroltak közül nem tartalmazza a jogszabálysértés megjelölését, és megállapította hatáskörének hiányát. Fentiek alapján a Bizottság a kifogást a választási eljárásról szóló 2013. évi XXXVI. törvény (a továbbiakban: Ve.) 215. § c) és d) pontja alapján érdemi vizsgálat nélküli elutasította.

A határozat a választási eljárásról szóló 2013. évi XXXVI. törvény (a továbbiakban: Ve.) 208-220. §-on, a 307/P.§-on, a jogorvoslatról szóló tájékoztatás a Ve. 221. §-án, a 223 – 225. §-on, az illetékmentesség az illetékekről szóló 1990. évi XCIII. törvény 28.§ (1) bekezdése és a 2. melléklet XIII. 8. pontján alapul.

Vác, 2024. május 24.

 **Dr. Oroszi Sándor**

 HVB elnök